## 369 - Cyflwyniad/SgwrsWedi'i Recordio Bl.10 a dan 19 oed (D) (unrhyw nifer)

## Beirniad – Lowri Lloyd

Yn anffodus, un cynnig ddaeth i law ar gyfer y gystadleuaeth hon sy'n drueni am ei bod yn gystadleuaeth ddifyr ac addas sy'n annog dysgwyr ifanc i ddefnyddio'r iaith yn agored ar unrhyw thema o'u dewis.

Cyflwyniad gweledol trwy gyfrwng clipiau ffilm a cherddoriaeth a gafwyd ar y thema 'Gwirfoddoli' ac roedd y criw a gystadlodd wedi canolbwyntio ar gyflwyno eu gwaith yn codi arian tuag at elusen Macmillan ym Merthyr Tudful.  Roedd yn dda gweld y modd yr aethant ati'n weledol i ddangos yr hyn wnaethant yn cael ei atgyfnerthu gydag unigolion yn disgrifio'n glir ar lafar eu hamcanion a'u hymdrechion.  Byddwn wedi hoffi gweld elfen ychydig yn fwy rhyngweithiol yn y cyflwyno ond wedi dweud hynny cafwyd datganiadau hyderus ar lafar wedi'u hynganu'n glir.  Braf iawn oedd gweld brwdfrydedd tuag at ddefnyddio'r iaith a chodi arian at achos da yn cael eu cyfuno yn y fath fodd.

Un cynnig - ond cynnig teilwng o'r wobr gyntaf.  Llongyfarchiadau mawr.